AARHUS: Gul har alle dage været Aarhus Universitets hovedfarve. For gule er de mursten, C.F. Møller valgte, da han tegnede de ikoniske universitetsbygninger på Ringgaden og Nørrebrogade.

Nu skal forskere og studerende vænne sig til røde mursten. For som bekendt har Forskningsfondens Ejendomsselskab (FEAS) købt kommunehospitalets røde bygninger på den anden side af Nørrebrogade.

Og det ligger nu fast, at det bliver et team af århusianske rådgivere, der skal hjælpe FEAS med at udvikle det nye campusområde. Det er resultatet af et parallelopdrag, gennemført i løbet af efteråret.

Rådgiverteamet består af AART Architects, Møller & Grønborg, E+N og Trafikplan Rådgivende Ingeniører.